KOMMISSIONENS GENNEMFØRELSESAFGØRELSE (EU) 2022/1949

af 13. oktober 2022

om ækvivalens mellem de covid-19-certifikater, der udstedes af New Zealand for så vidt angår Cookøerne, Niue og Tokelau, og de certifikater, der udstedes i overensstemmelse med Europa-Parlamentets og Rådets forordning (EU) 2021/953, med henblik på at lette udøvelsen af retten til fri bevægelighed inden for Unionen

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2021/953 af 14. juni 2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU's digitale covidcertifikat) for at lette fri bevægelighed under covid-19-pandemien (1), særlig artikel 8, stk. 2, og

ud fra følgende betragtninger:

(1) Ved forordning (EU) 2021/953 fastlægges en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU's digitale covidcertifikat) med det formål at gøre det lettere for indehaverne at udøve deres ret til fri bevægelighed under covid-19-pandemien. Nævnte forordning bidrager også til at lette den gradvise ophævelse på en koordineret måde af de restriktioner for den frie bevægelighed, der i overensstemmelse med EU-retten er indført af medlemsstaterne med henblik på at begrænse spredningen af sars-CoV-2.

(2) Forordning (EU) 2021/953 giver mulighed for accept af covid-19-certifikater udstedt af tredjelande til unionsborgere og deres familiemedlemmer, når Kommissionen vurderer, at disse covid-19-certifikater er udstedt i overensstemmelse med standarder, der skal anses for at svare til dem, der fastsættes i henhold til nævnte forordning. I henhold til Europa-Parlamentets og Rådets forordning (EU) 2021/954 (2) skal medlemsstaterne desuden anvende de regler, der er fastsat i forordning (EU) 2021/953, på tredjelandsstatsborgere, der ikke er omfattet af nævnte forordnings anvendelsesområde, men som lovligt opholder sig eller bor på deres område, og som har ret til at rejse til andre medlemsstater i overensstemmelse med EU-retten. Derfor bør alle konklusioner om ækvivalens i denne afgørelse finde anvendelse på covid-19-vaccinations- og testcertifikater, der er udstedt af New Zealand for så vidt angår Cookøerne, Niue og Tokelau til unionsborgere og deres familiemedlemmer. Tilsvarende bør sådanne konklusioner om ækvivalens på grundlag af forordning (EU) 2021/954 også gælde for covid-19-vaccinations- og testcertifikater, der udstedes af New Zealand for så vidt angår Cookøerne, Niue og Tokelau til tredjelandsstatsborgere, som lovligt opholder sig eller bor på medlemsstaternes område, på de betingelser, der er fastsat i nævnte forordning.

(3) Den 15. november 2021 vedtog Kommissionen gennemførelsesafgørelse (EU) 2021/1993 (3) om ækvivalens mellem de covid-19-certifikater, der udstedes af New Zealand i henhold til »My Covid Record«-systemet, og de certifikater, der udstedes i overensstemmelse med forordning (EU) 2021/953, med henblik på at lette udøvelsen af retten til fri bevægelighed inden for Unionen.

(4) Den 19. april 2022 meddelte New Zealand Kommissionen, at Cookøerne, Niue og Tokelau har anmodet om en udvidelse af gennemførelsesafgørelse (EU) 2021/1993 til også at omfatte covid-19-certifikater, der udstedes på Cookøerne, Niue og Tokelau. Som anført af New Zealand er Cookøerne og Niue selvstyrende stater i fri associering med New Zealand, mens Tokelau er et ikkeselvstyrende område i New Zealand. New Zealands anmodning blev fremsat som led landets forpligtelse til at varetage Cookøernes, Niues og Tokelaus vitale interesser.

(5) I den forbindelse forelagde New Zealand Kommissionen detaljerede oplysninger om udstedelse af interoperable covid-19-vaccinations- og testcertifikater for så vidt angår Cookøerne, Niue og Tokelau inden for rammerne af »My Covid Record«-systemet, dvs. det system, der er omfattet af gennemførelsesafgørelse (EU) 2021/1993. New Zealand meddelte Kommissionen, at landets covid-19-certifikater ifølge New Zealands opfattelse for så vidt angår Cookøerne, Niue og Tokelau, der anvender »My Covid Record«-systemet, udstedes i overensstemmelse med en standard og et teknologisk system, som er interoperable med den tillidsramme, der er fastsat ved forordning (EU) 2021/953, og som gør det muligt at kontrollere certifikaternes ægthed, gyldighed og integritet. I denne forbindelse oplyste New Zealand Kommissionen om, at covid-19-certifikater, der for så vidt angår Cookøerne, Niue og Tokelau udstedes i overensstemmelse med »My Covid Record«-systemet, indeholder de data, der er omhandlet i bilaget til forordning (EU) 2021/953.

(6) New Zealand meddelte også Kommissionen, at Cookøerne, Niue og Tokelau accepterer interoperable vaccinations- og testcertifikater, der er udstedt af medlemsstaterne og EØS-landene i overensstemmelse med forordning (EU) 2021/953.

(7) Efter anmodning fra New Zealand på vegne af Cookøerne, Niue og Tokelau gennemførte Kommissionen den 25. juli 2022 tekniske test, som viste, at de covid-19-vaccinations- og testcertifikater, som New Zealand for så vidt angår Cookøerne, Niue og Tokelau udsteder i overensstemmelse med »My Covid Record«-systemet, er interoperable med den tillidsramme, der er fastsat i forordning (EU) 2021/953, hvilket gør det muligt at kontrollere certifikaternes ægthed, gyldighed og integritet. Kommissionen bekræftede også, at covid-19-vaccinations- og testcertifikater, som New Zealand for så vidt angår Cookøerne, Niue og Tokelau udsteder i overensstemmelse med »My Covid Record«-systemet, indeholder de nødvendige data.

(8) New Zealand meddelte desuden Kommissionen, at landet for så vidt angår Cookøerne, Niue og Tokelau udsteder interoperable vaccinationscertifikater for covid-19-vacciner, som i øjeblikket omfatter Comirnaty.

(9) New Zealand meddelte også Kommissionen, at landet for så vidt angår Cookøerne, Niue og Tokelau udsteder interoperable testcertifikater for nukleinsyre-amplifikationstest og for antigentest, som er godkendt af Udvalget for Sundhedssikkerhed, der er nedsat ved artikel 17 i Europa-Parlamentets og Rådets afgørelse nr. 1082/2013/EU (4), på grundlag af Rådets henstilling af 21. januar 2021 (5).

(10) New Zealand meddelte endvidere Kommissionen, at landet ikke udsteder interoperable restitutionscertifikater for så vidt angår Cookøerne, Niue og Tokelau.

(11) New Zealand meddelte desuden Kommissionen, at når kontrollører på Cookøerne, Niue og Tokelau kontrollerer certifikater, vil personoplysningerne i disse certifikater blive behandlet udelukkende for at kontrollere og bekræfte indehaverens vaccinations- eller teststatus og ikke blive opbevaret efterfølgende.

(12) De elementer, der er nødvendige for at fastslå, at covid-19-certifikater, som New Zealand for så vidt angår Cookøerne, Niue og Tokelau udsteder i overensstemmelse med »My Covid Record«-systemet, skal anses for at svare til dem, der er udstedt i henhold til forordning (EU) 2021/953, foreligger således.

(13) Derfor bør covid-19-certifikater, som New Zealand for så vidt angår Cookøerne, Niue og Tokelau udsteder i overensstemmelse med »My Covid Record«-systemet, accepteres på de betingelser, der er omhandlet i artikel 5, stk. 5, artikel 6, stk. 5, og artikel 7, stk. 8, i forordning (EU) 2021/953.

(14) For at denne afgørelse kan træde i kraft, bør New Zealands forbindelse til tillidsrammen for EU's digitale covidcertifikat, der er fastsat ved gennemførelsesafgørelse (EU) 2021/1993, udvides til at omfatte certifikater udstedt på Cookøerne, Niue og Tokelau.

(15) For at beskytte Unionens interesser, navnlig på folkesundhedsområdet, kan Kommissionen anvende sine beføjelser til at suspendere eller ophæve denne afgørelse, hvis betingelserne i artikel 8, stk. 2, i forordning (EU) 2021/953 ikke længere er opfyldt.

(16) I betragtning af behovet for hurtigst muligt at udvide New Zealands forbindelse til tillidsrammen for EU's digitale covidcertifikat, der er fastsat ved forordning (EU) 2021/953, til at omfatte certifikater udstedt på Cookøerne, Niue og Tokelau bør denne afgørelse træde i kraft dagen efter offentliggørelsen i Den Europæiske Unions Tidende.

(17) Foranstaltningerne i denne afgørelse er i overensstemmelse med udtalelsen fra det udvalg, der er nedsat ved artikel 14 i forordning (EU) 2021/953 —

VEDTAGET DENNE AFGØRELSE:

Artikel 1 Covid-19-vaccinations- og testcertifikater, som New Zealand for så vidt angår Cookøerne, Niue og Tokelau udsteder i overensstemmelse med »My Covid Record«-systemet, anses med henblik på at fremme retten til fri bevægelighed inden for Unionen for at svare til dem, der er udstedt i overensstemmelse med forordning (EU) 2021/953.

Artikel 2 New Zealands forbindelse til tillidsrammen for EU's digitale covidcertifikat, der er fastsat ved forordning (EU) 2021/953, udvides til at omfatte de certifikater, der er omfattet af artikel 1.

Artikel 3 Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 13. oktober 2022. På Kommissionens vegne Ursula VON DER LEYEN Formand

(1) EUT L 211 af 15.6.2021, s. 1.

(2) Europa-Parlamentets og Rådets forordning (EU) 2021/954 af 14. juni 2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU's digitale covidcertifikat) for så vidt angår tredjelandsstatsborgere, der lovligt opholder sig eller bor på medlemsstaternes område under covid-19-pandemien (EUT L 211 af 15.6.2021, s. 24).

(3) Kommissionens gennemførelsesafgørelse (EU) 2021/1993 af 15. november 2021 om ækvivalens mellem de covid-19-certifikater, der udstedes af New Zealand, og de certifikater, der udstedes i overensstemmelse med Europa-Parlamentets og Rådets forordning (EU) 2021/953, med henblik på at lette udøvelsen af retten til fri bevægelighed inden for Unionen (EUT L 405 af 16.11.2021, s. 20).

(4) Europa-Parlamentets og Rådets afgørelse nr. 1082/2013/EU af 22. oktober 2013 om alvorlige grænseoverskridende sundhedstrusler og om ophævelse af beslutning nr. 2119/98/EF (EUT L 293 af 5.11.2013, s. 1).

(5) Rådets henstilling af 21. januar 2021 om en fælles ramme for anvendelse og validering af hurtige antigentest og gensidig anerkendelse af covid-19-testresultater i EU (EUT C 24 af 22.1.2021, s. 1).